**Pakuotės lapelis: informacija vartotojui**

**Bepanthen Plus 50 mg/5 mg/g kremas**

Dekspantenolis/chlorheksidino dihidrochloridas

**Atidžiai perskaitykite visą šį lapelį, prieš pradėdami vartoti šį vaistą, nes jame pateikiama Jums svarbi informacija.**

Visada vartokite šį vaistą tiksliai kaip aprašyta šiame lapelyje arba kaip nurodė gydytojas arba vaistininkas.

- Neišmeskite šio lapelio, nes vėl gali prireikti jį perskaityti.

- Jeigu norite sužinoti daugiau arba pasitarti, kreipkitės į vaistininką.

1. Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.
2. Jeigu 7 dienas Jūsų savijauta nepagerėjo arba net pablogėjo, kreipkitės į gydytoją.

**Apie ką rašoma šiame lapelyje?**

1. Kas yra Bepanthen Plus ir kam jis vartojamas

2. Kas žinotina prieš vartojant Bepanthen Plus

3. Kaip vartoti Bepanthen Plus

4. Galimas šalutinis poveikis

5. Kaip laikyti Bepanthen Plus

6. Pakuotės turinys ir kita informacija

**1. Kas yra Bepanthen Plus ir kam jis vartojamas**

Bepanthen Plus veikliosios medžiagos yra dekspantenolis, kuris odoje paverčiamas pantoteno rūgštimi – vitaminu B5, pagreitinančiu odos bei gleivinių atsinaujinimo procesą, ir chlorheksidinas, kuris naikina bakterijas (pasižymi antiseptiniu poveikiu).

Bepanthen Plus vartojamas vietiniam įvairių paviršinių žaizdų (pavyzdžiui, nubrozdinimų, įpjovimų, įbrėžimų, odos įtrūkų ir nestiprių nudegimų) gydymui, kai yra infekcijos pavojus.

**2. Kas žinotina prieš vartojant Bepanthen Plus**

**Bepanthen Plus vartoti negalima:**

* jeigu yra alergija veikliosioms medžiagoms arba bet kuriai pagalbinei šio vaisto medžiagai (jos išvardytos 6 skyriuje);
* jei žaizda gili arba stipriai užkrėsta (tokias žaizdas reikia gydyti gydymo įstaigoje);
* jei yra trūkęs ausies būgnelis, šio kremo negalima tepti ausies srityje (dėl chlorheksidino poveikio).

**Įspėjimai ir atsargumo priemonės**

Saugokitės, kad Bepanthen Plus nepatektų į akis, ausis ir ant gleivinių.

Bepanthen Plus negalima tepti ant sudirgintos, bet neinfekuotos odos (pvz., nudegus saulėje). Tokiais atvejais rekomenduojama vartoti Bepanthen kremą.

Jei simptomai neišnyksta arba būklė pablogėja, kreipkitės į gydytoją.

Vartojant chlorheksidino turinčius vaistus, buvo pranešta apie retas, bet sunkias alergines reakcijas, įskaitant anafilaksiją. Jei pasireiškia sunkios alerginės reakcijos simptomai (pvz., švokštimas ar pasunkėjęs kvėpavimas, veido patinimas, dilgėlinė, kuri greitai gali išsivystyti į sunkesnius simptomus, stiprus išbėrimas ar šokas), vartojimą nedelsiant nutraukite ir pasitarkite su gydytoju.

**Kiti vaistai ir** **Bepanthen Plus**

Jeigu vartojate arba neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.

Dėl galimos sąveikos (antagonizmo arba veiklumo išnykimo) Bepanthen Plus negalima vartoti kartu su kitomis antiseptinėmis medžiagomis.

Chlorheksidino negalima vartoti su muilu ir kitomis anijoninėmis medžiagomis.

**Nėštumo ir žindymo laikotarpis**

Prieš vartojant bet kokį vaistą, būtina pasitarti su gydytoju arba vaistininku.

Duomenų apie tai, ar šio vaisto vartojimas gali sukelti pavojų nėščiai moteriai, nėra.

Nėščioms moterims didelius odos paviršiaus plotus tepti kremu nerekomenduojama.

Žindyvės gali vartoti Bepanthen Plus kremo, tačiau joms negalima tepti didelių odos paviršiaus plotų.

**Vairavimas ir mechanizmų valdymas**

Bepanthen Plus gebėjimo vairuoti ir valdyti mechanizmus neveikia.

**Bepanthen Plus sudėtyje yra cetilo alkoholio, stearilo alkoholio ir vilnų riebalų.**

Šios medžiagos gali sukelti lokalių odos reakcijų (pvz., kontaktinį dermatitą).

**3. Kaip vartoti Bepanthen Plus**

*Kūdikiams nuo 1 mėn., vaikams, paaugliams ir suaugusiems žmonėms*

Kuo geriau išvalytą žaizdą arba pažeistą odos vietą tepkite plonu Bepanthen Plus sluoksniu vieną ar kelis kartus per dieną, kol žaizda užgis. Venkite tepti didelius odos plotus.

Jeigu manote, kad Bepanthen Plus veikia per stipriai arba per silpnai, kreipkitės į gydytoją arba vaistininką.

**Ką daryti pavartojus per didelę Bepanthen Plus dozę**

Dažnai kartotinai tepant tą pačią vietą, gali atsirasti odos sudirginimas. Vaistas yra skirtas nedideliems odos pažeidimams, reikia vengti vartoti ant didelių odos paviršiaus plotų.

**Pamiršus pavartoti Bepanthen Plus**

Praleidus dozę, vėliau vietoj jos dvigubos dozės vartoti negalima.

**4. Galimas šalutinis poveikis**

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Toliau išvardytos spontaniniuose pranešimuose paminėtos nepageidaujamos reakcijos, todėl jų dažnis nenurodomas.

*Imuninės sistemos sutrikimai bei odos ir poodinio audinio sutrikimai*

Nustatytos alerginės odos reakcijos, pvz., kontaktinis dermatitas, alerginis dermatitas, niežulys, paraudimas, egzema, išbėrimas, dilgėlinė, odos dirginimas ir pūslelės.

Padidėjusio jautrumo, anafilaksinė reakcija ir anafilaksinis šokas (galimai gyvybei pavojingas) su atitinkamais laboratoriniais ir klinikiniais reiškiniais, tokiais kaip astma, lengvo ar vidutinio sunkumo reakcijos, kurios gali pažeisti odą, kvėpavimo takus, virškinimo traktą ir širdies bei kraujagyslių sistemą ir kurių simptomai gali būti, pvz., išbėrimas, dilgėlinė, pabrinkimas, niežulys, širdies veiklos ir kvėpavimo sutrikimas.

**Pranešimas apie šalutinį poveikį**

Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Apie šalutinį poveikį taip pat galite pranešti Valstybinei vaistų kontrolės tarnybai prie Lietuvos Respublikos sveikatos apsaugos ministerijos nemokamu telefonu 8 800 73568 arba užpildyti interneto svetainėje [www.vvkt.lt](http://www.vvkt.lt/) esančią formą ir pateikti ją Valstybinei vaistų kontrolės tarnybai prie Lietuvos Respublikos sveikatos apsaugos ministerijos vienu iš šių būdų: raštu (adresu Žirmūnų g. 139A, LT-09120 Vilnius), nemokamu fakso numeriu 8 800 20131, el. paštu [NepageidaujamaR@vvkt.lt](mailto:NepageidaujamaR@vvkt.lt), taip pat per Valstybinės vaistų kontrolės tarnybos prie Lietuvos Respublikos sveikatos apsaugos ministerijos interneto svetainę (adresu <http://www.vvkt.lt>). Pranešdami apie šalutinį poveikį galite mums padėti gauti daugiau informacijos apie šio vaisto saugumą.

**5. Kaip laikyti Bepanthen Plus**

Šį vaistą laikykite vaikams nepastebimoje ir nepasiekiamoje vietoje.

Laikyti ne aukštesnėje kaip 25 °C temperatūroje.

Ant dėžutės ir tūbelės po „Tinka iki“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.

**6. Pakuotės turinys ir kita informacija**

**Bepanthen Plus sudėtis**

* Veiklioji medžiaga yra dekspantenolis ir chlorheksidino dihidrochloridas. Viename kremo grame yra 50 mg dekspantenolio ir 5 mg chlorheksidino dihidrochlorido.
* Pagalbinės medžiagos yra minkštasis baltas parafinas, skystasis parafinas, vilnų riebalai, makrogolio stearatas, cetilo alkoholis, stearilo alkoholis, DL-pantolaktonas, išgrynintas vanduo.

**Bepanthen Plus išvaizda ir kiekis pakuotėje**

Bepanthen Plus yra balkšvas matinis kremas.

Bepanthen Plus tiekiamas spaudžiamojoje aliuminio tūbelėje, kurioje yra 30 g kremo. Kartono dėžutėje yra viena tūbelė.

**Registruotojas ir gamintojas**

*Registruotojas*

UAB Bayer

Sporto 18

LT-09238 Vilnius

Lietuva

*Gamintojas*

GP Grenzach Produktions GmbH

D-79639 Grenzach-Wyhlen

Vokietija

Jeigu apie šį vaistą norite sužinoti daugiau, kreipkitės į registruotoją.

|  |
| --- |
| UAB „Bayer“  Sporto 18  LT-09238 Vilnius  Tel. + 370 5 2336868 |

**Šis pakuotės lapelis paskutinį kartą peržiūrėtas 2020-07-03.**

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje[http://www.vvkt.lt/](http://www.ema.europa.eu).